Me moribe de ganas per trucar en a puerta de casa nuestra con ixe  trucador faliforme ya de raso robinoso, dentrar en era e recontar á os míos as mías navegacions e totz míos vetuperios. Pero quan i plegué quasi no'n trobé de chenta la que poder contar-li-ne. A epopeya que yo plegabe de vivir soi cierto de que sólo tendría un sentito completo en l'inte en que yo li'n recontase, bella nueit, á la mía chent, posatos totz en as cadieras, arredol de o fogaril de casa nuestra, veyendo lo altas que puyaban as flamas a nueit aquera. Cuento contato per a chaminera entalto ha volato '" en aquers tiempos ya no bi eba chent feliz arredol de o fuego ni en o fogaril de casa nuestra brincaban, como antismás, os viellos dimonietz.